ከወጪ ንግዱ 3 ቢሊዮን 81 ሚሊዮን ዶላር ገቢ ተገኘ
 – በተጠናቀቀው የበጀት ዓመት ኢትዮጵያ ወደ ውጪ ከላከቻቸው የተለያዩ ምርቶች 3 ቢሊዮን 81 ሚሊዮን ዶላር ገቢ ማግኘቷን የንግድ  ሚኒስቴር አስታወቀ።የሚኒስቴሩ የሕዝብ ግንኙነት ዳይሬክቶሪት ዳይሬክተር አቶ አማከለ ይማም ለዋልታ ኢንፎርሜሽን ማዕከል እንደገለጹት፤ ገቢው የተገኘው 962ሺ 246 ነጥብ 22 ቶን የተለያዩ ምርቶችን ወደ 132 ሀገራት በመላክ ነው፡፡በአጠቃላይ በበጀት ዓመቱ ለተገኘው የውጭ ምንዛሬ ቡና በ746 ነጥብ 42 ሚሊየን የአሜሪካን ዶላር ገቢ በማስገኘት ቀዳሚውን ስፍራ ሲይዝ፣ 578 ነጥብ 83 ሚሊየን የአሜሪካን ዶላር ወርቅ፣ 440 ነጥብ 9 ሚሊየን የአሜሪካን ዶላር የቅባት እህሎች፣ 271 ነጥብ 507 ሚሊየን ጫት በመሆን ተከታዩን ስፍራ ይዘዋል፡፡እንደ አቶ አማከለ ገለፃ በበጀት ዓመቱ የተላከው የቡና መጠን ካባለፈው በጀት ዓመት አንጻር ቢጨምርም የቡና ዋጋ በአለም አቀፍ ደረጃ በመቀነሱ ከዘርፉ የተገኘው ገቢ  በተወሰነ ደረጃ መቀነሱን ተናግረዋል፡፡በተመሳሳይም ወርቅና የቅባት እህል ከባለፈው የበጀት ዓመት ተመሳሳይ ወቅት ጋር ሲነፃፀር በመጠን ጭማሪ ሲኖረው በገቢ ደረጃ ቅናሽ ማሳየቱን ገልፀዋል፡፡የኢትዮጵያ ምርቶችን በብዛት በመግዛት ሶማሌያ፣ ቻይና፣ ጀርመንና ኔዘርላንድ በቅደም ተከተላቸው መሰረት ቀዳሚውን ስፍራ ይዘዋል፡፡በተጠናቀቀው የበጀት ዓመት የነበረውን የወጪ ንግድ አፈጻጸም በመገምገምና ክፍተቶችን የመለየት ስራ መካሄዱን ጠቁመው፤ በሚቀጥለው የበጀት አመት ማለትም በ2006 ውጪ የሚላኩትን ምርቶች በመጠንና ጥራት ማሳደግና የመዳረሻ ሃገራትን ቁጥር በማብዛት የተሻለ አፈጻጸም ለማስመዝገብ እቅድ መያዙንም ዋልታ ኢንፎርሜሽን ማዕከል ዘግቧል፡፡